羅品信

羅品信係加拿大卑詩省溫哥華嘅現任市長，2008第一次當選市長，之後連續兩次連任。

生平

早年

羅品信1982年由北溫哥華市嘅卡遜·古利咸中學畢業，首先入讀過卑詩大學，後來轉到美國科羅拉多州嘅科羅拉多學院繼續學業，主修英文同生物學。佢本來諗著喺美國畢業之後返去卑詩大學攻讀醫科，但係醫學院無錄取到佢，令到佢開始反思自己嘅理想同抱負。之後佢去到卑詩內陸嘅卡理布地區嘅農場打過工，之後又同佢第一任太太艾美·羅拔臣喺太平洋行船行徂18個月。兩公婆後來去徂新西蘭，羅品信喺嗰道發現自己對農業嘅濃厚興趣。佢喺25歲嗰年返徂加拿大，重喺蘭里堡附近買徂地，自己開徂間農場。1994年，佢同朋友夾份建立徂「快樂星球」有機果汁公司。

步入政壇

2005年，羅品信成功代表卑詩新民主黨當選溫哥華－麗景選區嘅省議員，後來重先後成為新民主黨嘅高等教育評論員以及小型商業及庫務評論員。

2008年，羅品信宣布加入溫哥華市長競選，同年六月，羅品信擊敗雷健華同鄭諾華，獲得偉景溫哥華黨嘅黨內提名。佢隨後宣布辭職唔再做省議員，專心打市選。2008年11月，羅品信擊敗利德，首次當選溫哥華市長。2011年同2014年，羅品信先後兩次擊敗無黨派協會嘅候選人蘇安彤同賴普德，連任市長。

軼事

2008年11月，溫哥華媒體揭發羅品信喺2007年6月有一次搭架空列車嗰陣搭徂兩個收費區嘅車，但係淨係畀徂一個收費區嘅車費，被運輸聯線工作人員開徂張牛肉乾，但係一直都未交罰款。羅品信解釋話佢恁做係為徂抗議運輸連線嘅罰款機制不公，但係就被當時嘅其他市長候選人㩒著來砌徂好耐。最後羅品信交徂罰款。

羅品信嘅第一任太太係艾美·羅拔臣，但係兩個人喺2014年7月離徂婚。2015年初，羅品信被傳出同中國歌手曲婉婷拍緊拖。

二戰期間喺中國做軍醫嘅著名醫生白求恩係羅品信個堂舅公。

類:加拿大政治人
類:市長
溫哥華人